CELEX: 32020D1202
Language: hr
Date: 2020-08-14 00:00:00
Title: Provedbena odluka Komisije (EU) 2020/1202 оd 14. kolovoza 2020. o završetku antidampinškog postupka u vezi s uvozom čavala i spajalica (klamerica) podrijetlom iz Narodne Republike Kine i podvrgavanju uvoza čavala i spajalica (klamerica) podrijetlom iz Narodne Republike Kine nadzoru

17.8.2020   
               
               
                  HR
               
               
                  Službeni list Europske unije
               
               
                  L 269/40
               
            
         PROVEDBENA ODLUKA KOMISIJE (EU) 2020/1202
         оd 14. kolovoza 2020.
         o završetku antidampinškog postupka u vezi s uvozom čavala i spajalica (klamerica) podrijetlom iz Narodne Republike Kine i podvrgavanju uvoza čavala i spajalica (klamerica) podrijetlom iz Narodne Republike Kine nadzoru
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1), a posebno njezin članak 9. stavak 1.,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (2), a posebno njezin članak 56. stavak 5.,
         budući da:
         1.   POSTUPAK
         
         
                     (1)
                  
                  
                     Europska komisija pokrenula je 18. prosinca 2019. antidampinški ispitni postupak u vezi s uvozom čavala i spajalica (klamerica) podrijetlom iz Narodne Republike Kine objavom obavijesti o pokretanju postupka u Službenom listu Europske Unije (3).
                  
               
                     (2)
                  
                  
                     Ispitni postupak pokrenut je nakon što je pritužbu podnijelo šest proizvođača iz EU-a: Atrom Impex srl (Rumunjska), Bizon Int. Sp. z.o.o. (Poljska), Ergo Staples (Hrvatska), Grupodesa (Španjolska), Omer SpA (Italija) i Velo srl (Italija), („podnositelji pritužbe”), koji čine više od 50 % ukupne proizvodnje čavala i spajalica (klamerica) u Uniji. Pritužba je sadržavala dokaze o dampingu i posljedičnoj materijalnoj šteti koji se smatraju dostatnima da bi opravdali pokretanje ispitnog postupka.
                  
               
                     (3)
                  
                  
                     Komisija je u obavijesti o pokretanju postupka pozvala zainteresirane strane da joj se obrate radi sudjelovanja u ispitnom postupku. Osim toga, Komisija je o pokretanju ispitnog postupka obavijestila podnositelje pritužbe, druge poznate proizvođače iz Unije, poznate proizvođače izvoznike i kineska tijela, poznate uvoznike, dobavljače, korisnike i trgovce, te udruženja za koja se zna da se postupak na njih odnosi, te ih je pozvala na sudjelovanje.
                  
               
                     (4)
                  
                  
                     Sve zainteresirane strane imale su priliku dostaviti primjedbe na pokretanje ispitnog postupka i zatražiti saslušanje pred Komisijom i/ili službenikom za saslušanje u trgovinskim postupcima u roku utvrđenom u obavijesti o pokretanju postupka.
                  
               2.   POVLAČENJE PRITUŽBE I ZAVRŠETAK POSTUPKA
         
         
                     (5)
                  
                  
                     Podnositelji pritužbe obavijestili su Komisiju 24. lipnja 2020. da su povukli pritužbu.
                  
               
                     (6)
                  
                  
                     Na temelju članka 9. stavka 1. Uredbe (EU) 2016/1036 postupak se može završiti ako se pritužba povuče, osim ako je završetak protivan interesu Unije.
                  
               
                     (7)
                  
                  
                     Ispitnim postupkom nisu otkriveni nikakvi razlozi zbog kojih bi nastavak predmeta bio u interesu Unije. Međutim, Komisija je primila na znanje i odluku Ministarstva trgovine SAD-a od 26. svibnja 2020. u antidampinškom i antisubvencijskom ispitnom postupku o uvozu određenih čeličnih spajalica (klamerica) u trakama iz Narodne Republike Kine, koje su vrste predmetnog proizvoda. S obzirom na mogući rizik od budućih preusmjeravanja trgovine Komisija će razmotriti statistička kretanja kineskog uvoza predmetnog proizvoda u razdoblju od 24 mjeseca od objave ove Odluke. To će Komisiji omogućiti da procijeni moguću potrebu za pokretanjem novog ispitnog postupka u skladu sa zahtjevima osnovne uredbe.
                  
               
                     (8)
                  
                  
                     Komisija je stoga zaključila da bi antidampinški postupak u vezi s uvozom u Uniju čavala i spajalica (klamerica) podrijetlom iz Narodne Republike Kine trebalo završiti bez uvođenja mjera.
                  
               
                     (9)
                  
                  
                     Zainteresirane strane o tome su obaviještene te su imale priliku dostaviti primjedbe. Nijedna zainteresirana strana nije uložila prigovor na završetak postupka.
                  
               
                     (10)
                  
                  
                     Odluka je u skladu s mišljenjem Odbora osnovanog člankom 15. stavkom 1. Uredbe (EU) 2016/1036 i Odbora za carinski zakonik osnovanog člankom 285. Uredbe (EU) br. 952/2013,
                  
               DONIJELA JE OVU ODLUKU:
         
            Članak 1.
            Završava se antidampinški postupak u vezi s uvozom čavala i spajalica (klamerica) trenutačno razvrstanih u oznake KN ex 7317 00 20, ex 7317 00 60, ex 7317 00 80, ex 7326 20 00, ex 7616 10 00, 8305 20 00 i ex 8308 10 00 (oznake TARIC 7317002040, 7317006040, 7317008040, 7326200040, 7616100040 i 8308100040) podrijetlom iz Narodne Republike Kine.
         
         
            Članak 2.
            Oznake TARIC navedene u članku 1. ili sve odgovarajuće buduće oznake ostaju otvorene 24 mjeseca od objave ove Odluke kako bi se Komisiji omogućilo praćenje statističkih kretanja uvoza čavala i spajalica (klamerica) u skladu s člankom 56. stavkom 5. Uredbe (EU) br. 952/2013.
         
         
            Članak 3.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 14. kolovoza 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 176, 30.6.2016., str. 21.
         
         
            (2)  SL L 269, 10.10.2013., str. 1.
         
         
            (3)  SL C 425, 18.12.2019., str. 21.